钦定古今图书集成/明伦汇编/官常典/第450卷 > 朱祐
## 钦定古今图书集成/明伦汇编/官常典/第450卷 > 朱祐

按《后汉书》本传，“祐字仲先，南阳宛人也。少孤，归外家
复阳刘氏，往来舂陵。世祖与伯升皆亲爱之。伯升拜
大司徒，以祐为护军。及世祖为大司马，讨河北，复以
祐为护军，常见亲幸，舍止于中。祐侍䜩，从容曰：‘长安
政乱，公有日角之相，此天命也’。世祖曰：‘召刺奸收护
军’。祐乃不敢复言。从征河北，常力战陷阵，以为偏将”
军，封安阳侯。世祖即位，拜为建义大将军。建武二年，
更封堵阳侯。冬，与诸将击邓奉于淯阳，祐军败，为奉
所获。明年，奉破，乃肉袒因祐降。帝复祐位，而厚加慰
赐，遣击新野、随，皆平之。延岑自败于穰，遂与秦丰将
张成合。祐率征卤将军祭遵与战于东阳，大破之，临
阵斩成。延岑败，走归丰，祐收得印绶九十七，进击黄
邮，降之，赐祐黄金三十斤。四年，率破奸将军侯进、辅
威将军耿植代征南大将军。岑彭围秦丰于黎丘，破
其将张康于蔡阳，斩之。帝自至黎丘，使御史中丞李
由持玺书招丰，丰出恶言，不肯降。车驾引还，敕祐方
略，祐尽力攻之。明年夏，城中穷困，丰乃将其母妻子
九人肉袒降。祐轞车传丰，送洛阳，斩之。大司马吴汉
劾奏祐废诏受降，违将帅之任，帝不加罪。祐还，与骑
都尉臧宫会击延岑馀党阴酂、筑阳三县，贼悉平之。
祐为人质直，尚儒学，将兵率众多受降。以克定城邑
为本，不存首级之功。又禁制士卒不得掳掠百姓，军
人乐放纵，多以此怨之。九年，屯南行唐，拒匈奴。十三
年，增邑，定封鬲侯，食邑七千三百户。十五年，朝京师，
上大将军印绶，因留奉朝请。祐奏：“古者人臣受封，不
加王爵，可改诸王为公。”帝即施行。又奏“宜令三公并
去大名，以法经典。”后遂从其议。祐初学长安，帝往候
之，祐不时相劳苦，而先升讲舍。后车驾幸其第，帝因
笑曰：“主人得无舍我讲乎？”以有旧恩，数蒙赏赉。二十
四年，卒，子商嗣。